“Bħala gvern nemmnu li l-gwardjani lokali għandhom jiddiversifikaw il-ħidma tagħhom u mhux jispiċċaw magni taċ-ċitazzjonijiet tat-traffiku biss.” Kien dan il-messaġġ ewlieni li għadda s-Segretarju Parlamentari responsabbli mill-Gvern Lokali Stefan Buontempo lbieraħ filgħodu waqt laqgħa għall-kunsilliera Maltin u Għawdxin kollha li ġiet organizzata mill-Assoċjazzjoni Kunsilli Lokali. Sostna wkoll li hemm bżonn gwardjani lokali li jedukaw u gwardjani lokali li jaħdmu favur il-ħarsien ambjentali fil-lokalitajiet tagħna.  Huwa qal li fost il-proposti li se jkunu qed jitmexxew ‘il quddiem hemm dik li l-gwardjani lokali jibdew jirregolaw is-swieq fil-beraħ sabiex b’hekk jitneħħa piz żejjed minn fuq il-kunsilli lokali. Buontempo tkellem wkoll fuq proġett ġdid li qed jaħdem fuqu s-segretarjat tiegħu b’rabta ma’ sistema ta’ customer care bejn il-kunsilli lokali u l-entitajiet tal-Gvern sabiex b’hekk il-gvernijiet lokali tagħna jsiru ferm aktar effiċjenti.